कालिलिनग्राद. विश्व कप में गुरुवार को ग्रुप दौर के आखिरी मुकाबले में बेल्जियम ने इंग्लैंड को 1-0 से हरा दिया। बेल्जियम की टीम 9 मई 1936 के बाद पहली बार अंतरराष्ट्रीय मैच में इंग्लैंड को हराने में सफल रही। दोनों टीमों के बीच ये 22वां अंतरराष्ट्रीय मुकाबला था, जिसमें बेल्जियम को दूसरी जीत मिली। आज के मैच में बेल्जियम के लिए अदनान जानुजाए ने 51वें मिनट में गोल किया। वे विश्व कप में अपना पहला अंतरराष्ट्रीय गोल करने वाले 10वें खिलाड़ी बने। इस मैच के बाद बेल्जियम ग्रुप जी में पहले और इंग्लैंड दूसरे स्थान पर पहुंच गया। प्री-क्वार्टर फाइनल में बेल्जियम का मुकाबला जापान और इंग्लैंड का कोलंबिया से होगा।